AFRIKAANSE OPSOMMING: In hierdie dokument word die ontwerp en praktiese evaluasie van 'n mobiele veldstasie beskryf wat met die SUNSAT mikrosatelliet kan kommunikeer. 'n Ondersoek na bestaande satellietstelsels in lae-aard wentelbane en die fisiese faktore wat die radioskakel tussen die grond en sulke satelliete beïnvloed is gebruik om spesifikasies vir 'n werkende veldstasie daar te stel. Die ontwerpstaak het werk aan 'n ontvanger, sender, modem en beheerproggramatuur ingesluit. Die voltooide veldstasie is gekarakteriseer deur 'n meetproses wat aangetoon het dat dit met 'n satelliet kan kommunikeer. Die dokument word afgesluit met voorgestelde verbeterings en verdere werk aan die veldstasie voordat 'n kommersiële weergawe daarvan voltooi kan word.